Ane Halsboe-Larsen (S), 2011-12-13:
Vi er ekstremt optaget af, at det her problem bliver imødekommet, og at vi får bedre kontrol, sådan at vi sikrer, at den overtrædelse, der sker af de danske regler, ikke fortsætter.
Derfor har vi også nedsat det her udvalg, som i dialog med hele transportsektoren skal finde ud af den bedst mulige måde at registrere udenlandske vogne på, fordi det selvfølgelig er en ting at have en hel masse viden, og man kan også godt bare proppe dem ind i RUT.
Det kan godt være, at der i den retning findes den bedst mulige løsning, men vi vil have lov til at diskutere det i det udvalg, der nu er nedsat, sammen med eksperterne, sammen med de vognmænd og chauffører, det vedrører, og så finde den bedst mulige registreringsmåde.
For det skal selvfølgelig være i en form, så politiet kan kontrollere det, og så det samtidig virker efter hensigten.
Tak for det.
Social dumping er en enorm udfordring for transportsektoren i Danmark.
Det er en udfordring, som vi hos Socialdemokraterne og regeringen samlet set tager rigtig, rigtig seriøst.
Derfor hilser vi også den her debat meget velkommen.
At bekæmpe social dumping og at kæmpe for ordentlige løn- og arbejdsvilkår for danske lønmodtagere er noget helt centralt for Socialdemokraterne.
Vi vil ikke finde os i, at reglerne overtrædes på daglig basis på de danske landeveje.
Lovovertrædelserne koster danske arbejdspladser, og de er til fare for trafiksikkerheden på de danske veje.
Derfor vil vi sikre bedre kontrol, så det bliver sværere at snyde.
Vi har med finansloven for 2012 afsat 20 mio. kr. ekstra til politiet på social dumping-området.
De 10 mio. kr. er alene øremærket til kontrol med cabotagekørsel.
De ekstra ressourcer vil sikre mere politikontrol og bedre mulighed for at stoppe de brodne kar, der kører rundt.
Samtidig hæver vi bødestraffen for ulovlig cabotagekørsel fra 4.000 kr. til 10.000 kr., så det bliver dyrere at køre ulovligt.
Det nuværende bødeniveau har ikke været hævet siden 1980'erne.
Det er helt forrykt, og det vil vi gøre noget ved.
Øget politiindsats og højere bøder er dog ikke helt nok til at komme det voksende problem med ulovlig cabotagekørsel til livs.
Vi skal sikre, at der også i fremtiden er et eksistensgrundlag for den danske transportsektor.
Vi skal sikre, at der også i fremtiden er danske chauffører på de danske veje.
Derfor vil vi med finansloven for 2012 nedsætte et udvalg, der skal undersøge, hvad den bedste mulighed for registrering af udenlandske vogne er, eksempelvis en registrering på samme måde, som vi i dag kender det fra RUT-registeret.
Det her problem er alvorligt.
Og i den korte tid, den nye regering har siddet ved magten, er der gjort rigtig meget.
Den indsats vil vi fra Socialdemokraternes side fortsætte.
Sluttelig vil jeg læse et forslag til vedtagelse, som er fremsat på vegne af Det Radikale Venstre, SF, Enhedslisten og Socialdemokraterne, op.
Vi fremsætter følgende: Forslag til vedtagelse »Folketinget finder, at der er behov for en forstærket indsats over for social dumping inden for transportbranchen.
Social dumping overtræder lovgivningen på transportområdet, undergraver de danske overenskomster, virker konkurrenceforvridende og udgør en trussel imod trafiksikkerheden.
Aftalen styrker indsatsen over for udenlandske virksomheder og sikrer øget fokus på problemet, flere ressourcer til politiets kontrolindsats og skærpet bødestraf for ulovlig cabotagekørsel på transportområdet.
Folketinget opfordrer regeringen til at afdække, om der er brug for yderligere beføjelser i politiets arbejde.
Med aftalen nedsættes desuden et udvalg til modvirkning af social dumping, som skal vurdere mulighederne for yderligere tiltag generelt.